'Bendelid' voor leerders aan die brand gesteek | Maroela Media
Lede van die gemeenskap by die plaaslike polisiestasie. Foto: Verskaf
Panyaza Lesufi, LUR vir onderwys in Gauteng, sal Vrydag 'n hoërskool aan die Oos-Rand besoek waar 'n vermeende bendelid vandeesweek ten aanskoue van leerders aan die brand gesteek is.
Steve Mabona, woordvoerder van die Gautengse departement van onderwys, sê die grusame voorval het Woensdag by die Unity Secondary School in Daveyton, Benoni, plaasgevind.
Volgens Mabona het lede van die gemeenskap 'n vermeende bendelid na die skool geneem om aan hulle 'n leerder uit te wys wat glo ook deel van die bende is. Nadat die leerder nie gevind kon word nie, het die bendelid probeer om van die woedende skare te ontsnap. Hulle het hom gevang en ten aanskoue van leerders aangerand.
"Die gemeenskap het die man na 'n area langs die skool gesleep, waar hulle hom verder aangerand en aan die brand gesteek het," het Mabona gesê. "Die betrokke bende word van gruwelike misdade in Daveyton verdink, insluitend rooftogte en moorde."
Grafiese foto's wat tydens die voorval geneem is, toon hoe 'n buiteband oor die man getrek is voordat hy aan die brand gesteek is. Op 'n foto wat ná die voorval geneem is, kan gesien word hoe die man erge brandwonde oor sy hele lyf opgedoen het.
Volgens Mabona is die man tans in die hospitaal waar hy vir die brandwonde behandel word. 'n Saak in dié verband is by die polisie aanhangig gemaak.
Lesufi sal die skool besoek om leerders toe te spreek oor bendes en bendebedrywighede. "Ons veroordeel die voorval en die ontwrigting van die skool se akademiese program ten sterkste en doen 'n beroep op die gemeenskap om kalm te bly en die gereg toe te laat om sy gang te gaan. Skole is sentrums van onderrig en leer en moet as sodanig hanteer word," het Lesufi gesê.
En dit het natuurlik voor '94 ook gebeur! Dit is absolute barbaarse optrede.
Bel maar vir cele lefoefie
Mabona sê: bendes pleeg gruweldade ens. Die leerders van die skool doen dan presies die dieselfde. Nou waar staan ons eindelik ? Skole wat misdadigers opleiding gee !
Lesufi sê dat "skole is sentrums van onderrig en leer en moet as sodanig hanteer word". Wat was die skole dan wat tot sover afgebrand en geplunder is? Verstaan nie sy "logika" nie.